CELEX: 32019D1861
Language: ro
Date: 2019-10-31 00:00:00
Title: Decizia de punere în aplicare (UE) 2019/1861 a Comisiei din 31 octombrie 2019 de modificare a Deciziei de punere în aplicare (UE) 2016/587 pentru a clarifica dacă domeniul de aplicare al acestei decizii de punere în aplicare include sistemele de iluminat exterior cu LED-uri montate pe anumite vehicule electrice hibride fără încărcare externă (NOVC-HEV) din categoria M1 (Text cu relevanță pentru SEE)

7.11.2019   
               
               
                  RO
               
               
                  Jurnalul Oficial al Uniunii Europene
               
               
                  L 286/15
               
            
         DECIZIA DE PUNERE ÎN APLICARE (UE) 2019/1861 A COMISIEI
         din 31 octombrie 2019
         de modificare a Deciziei de punere în aplicare (UE) 2016/587 pentru a clarifica dacă domeniul de aplicare al acestei decizii de punere în aplicare include sistemele de iluminat exterior cu LED-uri montate pe anumite vehicule electrice hibride fără încărcare externă (NOVC-HEV) din categoria M1
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 443/2009 al Parlamentului European și al Consiliului din 23 aprilie 2009 de stabilire a standardelor de performanță privind emisiile pentru autoturismele noi, ca parte a abordării integrate a Comunității de a reduce emisiile de CO2 generate de vehiculele ușoare (1), în special articolul 12 alineatul (4),
         întrucât:
         
                     (1)
                  
                  
                     Comisia a aprobat, la 14 aprilie 2016, prin Decizia de punere în aplicare (UE) 2016/587 a Comisiei (2), o metodologie de testare pentru determinarea reducerilor emisiilor de CO2 obținute prin echiparea vehiculelor din categoria M1 cu un sistem de iluminare cu LED-uri.
                  
               
                     (2)
                  
                  
                     Producătorii Audi AG, Bayerische Motoren Werke AG, Ford-Werke GmbH, Hyundai Motor Europe Technical Center GmbH, Jaguar Land Rover LTD, Volkswagen AG, FCA Italy S.p.A., Automobiles Citroën Automobiles Peugeot PSA Automobiles SA, Opel Automobile GmbH – PSA și Renault SA (denumiți în continuare „solicitanții”) au depus, la 17 decembrie 2018, o cerere prin care solicitau să se clarifice dacă domeniul de aplicare al deciziei de punere în aplicare menționate include sistemele de iluminat exterior cu LED-uri montate pe vehicule electrice hibride fără încărcare externă (NOVC-HEV) din categoria M1 care sunt conforme cu punctul 5.3.2 subpunctul (3) din anexa 8 la Regulamentul nr. 101 al Comisiei Economice pentru Europa a Organizației Națiunilor Unite (CEE-ONU) (3) (Regulamentul nr. 101 al CEE-ONU).
                  
               
                     (3)
                  
                  
                     Cererea a fost evaluată de către Comisie în conformitate cu articolul 12 din Regulamentul (CE) nr. 443/2009, cu Regulamentul de punere în aplicare (UE) nr. 725/2011 al Comisiei (4) și cu Orientările tehnice pentru elaborarea cererilor de aprobare a tehnologiilor inovatoare în temeiul Regulamentului (CE) nr. 443/2009. Comisia a constatat că, pe baza datelor de măsurare furnizate de solicitanți, metodologia de testare prevăzută în Decizia de punere în aplicare (UE) 2016/587 ar trebui să fie considerată adecvată pentru determinarea reducerilor emisiilor de CO2 obținute prin utilizarea unui sistem de iluminare cu LED-uri montat pe vehicule care aparțin acestui grup specific de NOVC-HEV.
                  
               
                     (4)
                  
                  
                     Prin urmare, este oportun să se clarifice faptul că, pentru cererile noi de certificare a reducerilor emisiilor de CO2 depuse după intrarea în vigoare a prezentei decizii, domeniul de aplicare al Deciziei de punere în aplicare (UE) 2016/587 include vehiculele cu motor cu ardere internă din categoria M1 și autovehiculele de tip NOVC-HEV care sunt conforme cu punctul 5.3.2 subpunctul (3) din anexa 8 la Regulamentul nr. 101 al CEE-ONU.
                  
               
                     (5)
                  
                  
                     Prin urmare, Decizia de punere în aplicare (UE) 2016/587 ar trebui modificată în consecință,
                  
               ADOPTĂ PREZENTA DECIZIE:
         
            Articolul 1
            Modificare
            Paragraful introductiv al articolului 2 alineatul (1) din Decizia de punere în aplicare (UE) 2016/587 se înlocuiește cu următorul text:
            
               
                  „(1)   Producătorul poate solicita certificarea reducerilor emisiilor de CO2 obținute prin unul sau mai multe sisteme de iluminat exterior cu LED-uri destinat(e) utilizării în vehicule cu motor cu ardere internă din categoria M1 sau în vehicule electrice hibride fără încărcare externă (NOVC-HEV) din categoria M1 care sunt conforme cu punctul 5.3.2 subpunctul (3) din anexa 8 la Regulamentul nr. 101 al Comisiei Economice pentru Europa a Organizației Națiunilor Unite, cu condiția ca autovehiculele să fie echipate cu o lumină/lampă sau o combinație a următoarelor lumini/lămpi LED: ”.
               
            
         
         
            Articolul 2
            Intrare în vigoare
            Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
            Articolul 1 se aplică cererilor de certificare depuse în conformitate cu articolul 11 din Regulamentul de punere în aplicare (UE) nr. 725/2011 după intrarea în vigoare a prezentei decizii.
         
         
            Adoptată la Bruxelles, 31 octombrie 2019.
            
               
                  Pentru Comisie
               
               Miguel ARIAS CAÑETE
               
                  Membru al Comisiei
               
            
         
         
            (1)  JO L 140, 5.6.2009, p. 1.
         
            (2)  Decizia de punere în aplicare (UE) 2016/587 a Comisiei din 14 aprilie 2016 privind aprobarea tehnologiei utilizate pentru sistemul eficient de iluminat exterior cu diode luminescente ca tehnologie inovatoare care permite reducerea emisiilor de CO2 generate de autoturisme, în temeiul Regulamentului (CE) nr. 443/2009 al Parlamentului European și al Consiliului (JO L 101, 16.4.2016, p. 17).
         
            (3)  Regulamentul nr. 101 al Comisiei Economice pentru Europa a Organizației Națiunilor Unite (CEE-ONU) – Dispozițiile uniforme privind omologarea autoturismelor acționate numai de un motor cu ardere internă sau acționate de un grup motopropulsor electric hibrid în ceea ce privește măsurarea emisiilor de bioxid de carbon și a consumului de combustibil și/sau măsurarea consumului de energie electrică și a autonomiei electrice, pentru vehiculele acționate numai de un grup motopropulsor electric din categoriile M 1 și N 1 cu privire la măsurarea consumului de energie electrică și a autonomiei electrice (JO L 138, 26.5.2012, p. 1).
         
            (4)  Regulamentul de punere în aplicare (UE) nr. 725/2011 al Comisiei din 25 iulie 2011 de stabilire a unei proceduri de aprobare și de certificare a tehnologiilor inovatoare care contribuie la reducerea emisiilor de CO2 generate de automobile, în temeiul Regulamentului (CE) nr. 443/2009 al Parlamentului European și al Consiliului (JO L 194, 26.7.2011, p. 19).